钦定古今图书集成/明伦汇编/氏族典/第087卷 > 《廖用贤尚友录》 > 卢循
## 钦定古今图书集成/明伦汇编/氏族典/第087卷 > 《廖用贤尚友录》 > 卢循

按《晋书卢循传》：“循字于先，小名元龙，司空从事中郎
谌之曾孙也。双眸冏彻，瞳子四转，善草隶弈棋之艺。
循娶孙恩妹，及恩作乱，与循通谋。恩性酷忍，循每谏
止之，人士多赖以济免。恩亡，馀众推循为主。元兴二
年正月，寇东阳，八月，攻永嘉。刘裕讨循，至晋安，循窘
急，泛海到番禺，寇广州，逐刺史吴隐之。自摄州事，号”
平南将军，遣使献贡。时朝廷新诛桓氏，中外多虞，乃
权假循征卤将军、广州刺史、平越中郎将。义熙中，刘
裕伐慕容超。循所署始兴太守徐道覆，循之姊夫也。
使人劝循乘虚而出，循不从。道覆乃至番禺说循，循
甚不乐此举，无以夺其计，乃从之。举众寇南康、庐陵、
豫章，诸郡守相皆委任奔走。循遣道覆寇江陵，未至，
为官军所败。循乃连旗而下，戎卒十万，舳舻千计，败
刘毅于桑洛洲。迳至江宁，道覆素有胆决，知刘裕已
还，欲干没一战，请于新亭至白石，焚舟而上，数道攻
之。循多谋少决，欲以万全之计，固不听。裕惧其侵轶，
乃栅石头，断祖浦以距之。循攻不利，乃进攻京口，寇
掠诸县无所得，因自蔡州南走，复据寻阳。裕统众败
循于雷池，循又遁还豫章。裕乘胜击之，循单舸而走，
还保广州。裕先遣孙处从海道据番禺城，循攻之不
下，乃袭合浦，克之。进攻交州，至龙编，刺史杜慧度谲
而败之。循势屈，知不免，先鸩妻子妓妾，因自投于水，
慧度取其尸斩之，及其父嘏，同党尽获，传首京师。